ក្រុម​ប្រទេស G-8 នឹង​ផ្តោត​លើ​បញ្ហា​វិបត្តិ​បំណុល​របស់​អឺរ៉ុប
ព័ត៌មាន​អន្តរជាតិ​ផ្សេងៗ​ទៀត​សម្រាប់​យប់​ថ្ងៃ​សៅរ៍ ទី​១៩​ ខែ​ឧសភា។
ពួកមេដឹកនាំនៃពួកប្រទេសមានឧស្សាហកម្មធំបំផុតក្នុងពិភពលោកនឹងផ្តោតការយកចិត្តទុកដាក់លើវិបត្តិសេដ្ឋកិច្ចក្នុងទ្វីបអឺរ៉ុប នៅពេលដែលពួកលោកធ្វើការចរចាគ្នាជាថ្មីនៅថ្ងៃសៅរ៍នេះនៅក្នុងសន្និសីទសេដ្ឋកិច្ចកំពូលប្រចាំឆ្នាំរបស់ពួកលោក។ ប្រធានាធិបតីស.រ.អា. លោក បារ៉ាក់ អូបាម៉ា នឹងជំរុញពួកមេដឹកនាំនៃក្រុមប្រទេស G-8 ឱ្យពិចារណាអំពីរបៀបវារៈនៃរឿងកំណើន នៅពេលដែលពួកលោកពិភាក្សាគ្នាអំពីវិធីដោះស្រាយកំណើនប្រាក់បំណុលដែលបានគំរាមកំហែងស្ថិរភាពនៃតំបន់ប្រើប្រាស់ប្រាក់អឺរ៉ូ។ បញ្ហាសេដ្ឋកិច្ចទាក់ទិននឹងរូបីយប័ណ្ណតែមួយរបស់ប្រទេសជាតិ១៧នេះអាចមានផលប៉ះពាល់ដល់ប្រទេសជាតិឯទៀតៗដែរ ដោយមានរួមបញ្ចូលទាំងស.រ.អា.ផងដែរ។ គេរំពឹងថាពួកមេដឹកនាំមកពីស.រ.អា. អង់គ្លេស អាល្លឺម៉ង់ បារាំង អ៊ីតាលី ជប៉ុន កាណាដា និងរុស្សីនឹងផ្តោតការយកចិត្តទុកដាក់លើប្រទេសក្រិកដែលជំពាក់បំណុលយ៉ាងច្រើនដែលអាចលះបង់ប្រាក់អឺរ៉ូដើម្បីគេចខ្លួនចេញពីវិធានការចំណាយត្បិតត្បៀត។ នៅក្នុងសន្និសីទកាសែតមួយកាលពីថ្ងៃសុក្រ លោក ចូសេ ម៉ានូអេល បារ៉ូសូ (Jose Manuel Barroso) ប្រធានគណៈកម្មការអឺរ៉ុបបានមានប្រសាសន៍ថាជាការមានសារៈសំខាន់ដែលប្រទេសក្រិកនិងសមាជិកឯទៀតៗនៃតំបន់ប្រើប្រាក់អឺរ៉ូគោរពតាមការសន្យារបស់ផងខ្លួន។ "ខ្ញុំចង់បញ្ជាក់ជាថ្មីយ៉ាងច្បាស់លាស់ថាយើងចង់ឱ្យប្រទេសក្រិកស្ថិតនៅក្នុងតំបន់ប្រើប្រាក់អឺរ៉ូ។ ប្រទេសក្រិកជាផ្នែកមួយនៃគ្រួសារអឺរ៉ុប ជាផ្នែកមួយនៃគម្រោងការអឺរ៉ូនិងសហភាពអឺរ៉ុប។ ខ្ញុំប្រាកដក្នុងចិត្តថាយើងនឹងធ្វើអ្វីទាំងអស់ដើម្បីឱ្យការណ៍នេះមានភាពប្រាកដប្រជា។" លោកស្រី អ៊ុង សាន ស៊ូ ជី មេដឹកនាំគាំទ្រលទ្ធិប្រជាធិបតេយ្យនៃប្រទេសភូមានឹងថ្លែងសុន្ទរកថាជាប្រវត្តិសាស្ត្រទៅកាន់សភាទាំងពីរនៃប្រទេសអង់គ្លេសនៅខែក្រោយ នៅពេលលោកស្រីធ្វើដំណើរលើកដំបូងចេញក្រៅប្រទេសក្នុងរយៈពេល២៤ឆ្នាំ។ ពួកអ្នកការទូតអ.ស.ប.បាននិយាយកាលពីថ្ងៃសុក្រថាសេចក្តីរាយការណ៍មួយរបស់គណៈកម្មាធិការពួកអ្នកជំនាញនិយាយថាប្រទេសកូរ៉េខាងជើងនៅតែរំលោភលើការដាក់ទណ្ឌកម្មរបស់អ.ស.ប.ដោយនិយាយយោងដល់ការប៉ុនប៉ងដឹកជញ្ជូនគ្រឿងអាវុធទៅឱ្យប្រទេសស៊ីរីនិងប្រទេសភូមានិងដឹកចូលក្នុងប្រទេសដោយខុសច្បាប់នូវវត្ថុប្រណិត។ ក្រុមបាតុកររាប់ម៉ឺននាក់បានប្រមូលផ្តុំគ្នានៅថ្ងៃសៅរ៍នេះក្នុងកណ្តាលក្រុងតៃប៉ិ (Taipei) ដើម្បីតវ៉ាប្រឆាំងនឹងគោលនយោបាយរដ្ឋាភិបាលនៅមុនពិធីឡើងកាន់តំណែងប្រធានាធិបតីតៃវ៉ាន់របស់លោក ម៉ា យ៉ីងចឿ (Ma Ying-jeou) ដែលបានជាប់ឆ្នោតជាថ្មីកាលពីពេលថ្មីៗនេះ។ បញ្ហាបច្ចេកទេសបានបង្ខំឱ្យយានអវកាស SpaceX បញ្ឈប់អ្វីដែលអាចជាការបង្ហោះលើកដំបូងនៃយានអវកាសរបស់ឯកជនទៅកាន់ស្ថានីយ៍អវកាសអន្តរជាតិ។